Selfdood in parlement: Veiligheidsmaatreëls nie gevolgDie gebou van die Nasionale Vergadering op die perseel van die parlement in Kaapstad. Foto: www.parliament.gov.za Die senior personeellid van die parlement wat homself 12 dae gelede in sy kantoor in die parlementêre kompleks doodgeskiet het, het geweier om hom te onderwerp aan die veiligheidsmaatreëls van die instelling. ‘n Gesamentlike sitting van die parlement se portefeuljekomitees oor polisie en openbare werke het vanoggend gehoor dat die oorledene, Lennox Garane, op die oggend van sy dood geweier het om sy sak deur die skandeermasjien te sit, soos die protokol vereis. Dit wil dus voorkom of hy die vuurwapen so ingesmokkel het. Die polisielid wat by die betrokke skandeermasjien aan diens was, is nou dissiplinêre optrede te wagte omdat hy nie die reëls toegepas het nie. Parlementslede het vanoggend van polisielede en amptenare van die departement van openbare werke verneem dat dit gereeld gebeur dat sommige LP’s en senior personeel weier om aan die deursoekingsmaatreëls van die parlement te voldoen – iets wat nou nie eintlik verrassend is vir enigeen wat daagliks in die parlementêre omgewing werk nie. Verdere terugvoer is dat nie alle skandeertoerusting by die parlement werk nie en nie alle toegangspunte met die vereiste toerusting toegerus is nie. Terwyl sommige lede in die portefeuljekomitee die geleentheid gebruik het om breedsprakig aan te dring op strenger maatreëls, was van die meer senior politici meer deurdag. Sowel die minister van polisie, genl. Bheki Cele, as die leier van die VF Plus, dr. Pieter Groenewald en die twee senior DA-LP’s, Zak Mbhele en Dianne Kohler Barnard, het gevra dat daar nie oorreageer word met die instel van oordrewe tydrowende nuwe maatreëls nie omdat dit ontsettende verkeersknope in Kaapstad-Sentraal en toeganklikheidskwessies vir die groot getalle mense wat daagliks by die parlement moet aanmeld, kan skep. Die polisie moet net hul werk doen en die departement van openbare werke moet sorg dat die toerusting werk, was die oorwoë mening. Polisiehoofde en departementele amptenare was dit nogtans eens dat die toepassing van sekuriteitsreëls by die parlement van volgende week af opgeskerp sal word en beter opleiding sal plaasvind.